[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 5.11.2010

COM(2010) 633 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΕΚΘΕΣΗ ΠΡΟΟΔΟΥ ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΤΟΥ ΣΥΣΤΗΜΑΤΟΣ ΠΛΗΡΟΦΟΡΙΩΝ ΣΕΝΓΚΕΝ ΔΕΥΤΕΡΗΣ ΓΕΝΙΑΣ (SIS II)

Ιανουάριος 2010 - Ιούνιος 2010

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Πρόοδος του Σχεδίου 3

2.1. Πρόοδος που σημειώθηκε κατά την υπό εξέταση περίοδο 3

2.1.1. Επισκόπηση 3

2.2. Η δοκιμή του πρώτου σημείου αναφοράς 3

2.3. Προετοιμασίες για εναλλακτική τεχνική λύση 5

2.4. Προετοιμασίες για την έναρξη λειτουργίας 5

2.5. Προετοιμασίες για τη μετάβαση 6

2.6. Δίκτυο SIS II 7

2.7. Επιχειρησιακή διαχείριση 7

2.8. Ασφάλεια και προστασία δεδομένων 8

3. Διαχείριση 8

3.1. Δημοσιονομικές επιπτώσεις 8

3.2. Διαχείριση του σχεδίου 10

3.2.1. Διοικητικό Συμβούλιο Συνολικού Προγράμματος (GPMB) 10

3.2.2. Επιτροπή SISVIS (SIS II) 10

3.2.3. Σχεδιασμός και συντονισμός σε εθνικό επίπεδο 10

3.2.4. Συμβούλιο 10

3.2.5. Ευρωπαϊκό Κοινοβούλιο 11

4. Προτεραιότητες για την επόμενη περίοδο αναφοράς 11

5. Συμπεράσματα 11

1. Εισαγωγή

Στην παρούσα έκθεση προόδου περιγράφονται οι εργασίες του πρώτου εξαμήνου του 2010 για την ανάπτυξη του συστήματος πληροφοριών Σένγκεν δεύτερης γενιάς (SIS II) και την προετοιμασία της μετάβασης από το περιβάλλον SIS 1+ προς το SIS II. Η παρούσα έκθεση υποβάλλεται στο Συμβούλιο και στο Ευρωπαϊκό Κοινοβούλιο σύμφωνα με το άρθρο 18 του κανονισμού (EΚ) αριθ. 1104/2008 του Συμβουλίου και της απόφασης 2008/839/ΔΕΥ του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II). Επίσης αποτελεί έκθεση της κατάστασης των δοκιμών.

2. Πρόοδος του Σχεδίου

2.1. Πρόοδος που σημειώθηκε κατά την υπό εξέταση περίοδο

2.1.1. Επισκόπηση

Βασικό γεγονός αυτής της περιόδου ήταν η πραγματοποίηση δοκιμής του πρώτου σημείου αναφοράς του σχεδίου όπως προβλεπόταν στα συμπεράσματα του Συμβουλίου Δικαιοσύνης και Εσωτερικών Υποθέσεων (ΔΕΥ) της 4ης και 5ης Ιουνίου 2009.

Το επόμενο Συμβούλιο ΔΕΥ της 30ής Νοεμβρίου 2009 καθόρισε ως τελική προθεσμία για την ολοκλήρωση της δοκιμής του πρώτου σημείου αναφοράς την 29η Ιανουαρίου 2010 το αργότερο.

Η Επιτροπή, σε στενή συνεργασία με τα κράτη μέλη, εκπόνησε τα αναγκαία στοιχεία για την εφαρμογή των συμπερασμάτων αυτών του Συμβουλίου.

Συνεπώς, κατά την περίοδο αυτή, πραγματοποιήθηκαν εργασίες σε τρεις βασικούς τομείς:

- Πραγματοποίηση της δοκιμής του πρώτου σημείου αναφοράς·

- Προετοιμασία για πιθανό εναλλακτικό τεχνικό σενάριο·

- Επανεξέταση των απαιτήσεων του συστήματος για την έναρξη λειτουργίας του.

2.2. Η δοκιμή του πρώτου σημείου αναφοράς

Η πραγματοποίηση της δοκιμής του πρώτου σημείου αναφοράς έγινε μεταξύ 21ης και 24ης Ιανουαρίου 2010, σύμφωνα με τους όρους δοκιμής και τις τεχνικές παραμέτρους που συζητήθηκαν και συμφωνήθηκαν με τα κράτη μέλη πριν από τις δοκιμές. Αν και η συμπεριφορά του κεντρικού συστήματος ήταν σχετικά σταθερή κατά τις πρώτες 25 ώρες, προέκυψαν σοβαρά προβλήματα κατά τις υπόλοιπες 47 ώρες. Ο ανάδοχος της Επιτροπής για την εξασφάλιση της ποιότητας, καθώς και ένας εξωτερικός ανάδοχος εξουσιοδοτημένος από τα κράτη μέλη πραγματοποίησαν πλήρη τεχνική ανάλυση των αποτελεσμάτων των δοκιμών. Όπως αναφέρεται στα συμπεράσματα του Συμβουλίου του Ιουνίου 2009, τα αποτελέσματα των δοκιμών των σημείων αναφοράς πρέπει να αξιολογήσει και να επικυρώσει η Επιτροπή από κοινού με το διοικητικό συμβούλιο συνολικού προγράμματος (GPMB) και την ειδική ομάδα SIS II.

Μετά την εμπεριστατωμένη τεχνική ανάλυση, την αξιολόγηση και την επικύρωση των αποτελεσμάτων, η δοκιμή θεωρήθηκε μη αποδεικτική από μεγάλη πλειοψηφία τεχνικών εμπειρογνωμόνων των κρατών μελών του GPMB και της ειδικής ομάδας SIS II. Η Επιτροπή ακολούθησε τη συμβουλή τους και η δοκιμή επαναλήφθηκε σύμφωνα με τα συμπεράσματα του Συμβουλίου του Ιουνίου 2009 που προβλέπουν ότι « Οι δοκιμές που κρίνονται ως μη αποδεικτικές, θα επαναλαμβάνονται έως ότου κριθούν ανεπιτυχείς ή επιτυχείς ».

Η εκ νέου διεξαγωγή της δοκιμής του σημείου αναφοράς πραγματοποιήθηκε μεταξύ 2 και 5 Μαρτίου 2010. Η πλειοψηφία των κρατών μελών (13 από τους 16 σχετικούς φορείς εμπειρογνωμόνων) κατέληξε στο συμπέρασμα ότι η εκ νέου διεξαγωγή της δοκιμής ήταν «επιτυχής». Το πλαίσιο της γενικής δοκιμής ήταν το ακόλουθο: εντός των 72 ωρών της δοκιμής, υποβλήθηκαν σε επεξεργασία 860 180 συναλλαγές που αφορούν τη δημιουργία, την ενημέρωση και τη διαγραφή (Δ.Ε.Δ.) καταχωρήσεων, η καθεμία εντός τριών λεπτών όπως προβλέπεται στη συμφωνία για το επίπεδο υπηρεσιών. Από τα 26 844 897 ερωτήματα που εστάλησαν κατά τις 72 ώρες δοκιμής φορτίου στα 26 834 528 (99,96%) δόθηκε απάντηση από το κεντρικό σύστημα εντός του χρόνου ενός δευτερολέπτου που προβλέπεται από τη συμφωνία για το επίπεδο υπηρεσιών (στην πλειοψηφία των υπόλοιπων ερωτημάτων δόθηκε απάντηση σε λιγότερο από τρία δευτερόλεπτα). Όλα τα μηνύματα (Δ.Ε.Δ. και ερωτήματα) που ελήφθησαν αναγνωρίστηκαν σωστά από το κεντρικό σύστημα. Κατά την περίοδο των δοκιμών το κεντρικό σύστημα κατέδειξε ότι επεξεργάζεται κατά μέσον όρο 100 τυποποιημένα ερωτήματα ανά δευτερόλεπτο και 3,3 συναλλαγές Δ.Ε.Δ. ανά δευτερόλεπτο. Η Επιτροπή διαπίστωσε σε όλη την περίοδο του πρώτου σημείου αναφοράς ότι το γενικό κλίμα συνεργασίας με τους εμπειρογνώμονες των κρατών μελών στο πλαίσιο του GPMB κατά τη δοκιμή του σημείου αναφοράς ήταν πολύ αποδοτικό.

Εκτός από τη δήλωση για την επιτυχία της δοκιμής του πρώτου σημείου αναφοράς, η Επιτροπή συνεισέφερε στις συζητήσεις του Συμβουλίου με την έκδοση, στις 12 Απριλίου 2010, έκθεσης σχετικά με τις χρηματοοικονομικές και συμβατικές πτυχές της ανάπτυξης του συστήματος πληροφοριών Σένγκεν δεύτερης γενιάς (SIS II)[1].

Κατά συνέπεια, το Συμβούλιο ΔΕΥ αποφάσισε, στις 23 Απριλίου 2010, ότι η ανάπτυξη του SIS II θα συνεχιστεί με βάση το σημερινό σχέδιο SIS II και κάλεσε την Επιτροπή, κατά τη σύνοδό του στις 3 και 4 Ιουνίου 2010, να του υποβάλει λεπτομερές συνολικό χρονοδιάγραμμα για την έναρξη λειτουργίας του SIS II. Το χρονοδιάγραμμα αυτό θα πρέπει να επιβεβαιωθεί ως δεσμευτικό κατά προτίμηση πριν από το τέλος Ιουλίου 2010 και το αργότερο στη σύνοδο του Συμβουλίου της 7ης-8ης Οκτωβρίου 2010.

Η Επιτροπή παρουσίασε στο Συμβούλιο ΔΕΥ της 3ης-4ης Ιουνίου 2010 χρονοδιάγραμμα υψηλού επιπέδου για την έναρξη λειτουργίας του SIS II το οποίο θα πρέπει να επιβεβαιωθεί στο Συμβούλιο ΔΕΥ του Οκτωβρίου. Το χρονοδιάγραμμα αυτό ορίζει ως προθεσμία για την έναρξη λειτουργίας το πρώτο τρίμηνο του 2013.

Το Ευρωπαϊκό Κοινοβούλιο ενημερωνόταν επίσης τακτικά και με διαφανή τρόπο σχετικά με την πρόοδο και τα αποτελέσματα της δοκιμής του πρώτου σημείου αναφοράς.

2.3. Προετοιμασίες για εναλλακτική τεχνική λύση

Για να προετοιμαστεί το έδαφος για το ενδεχόμενο μετάβασης σε εναλλακτικό τεχνικό σενάριο για την εφαρμογή των λειτουργιών του SIS II, σε περίπτωση που ένα από τα σημεία αναφοράς δεν κριθεί επιτυχές, πραγματοποιήθηκαν διμερείς συζητήσεις μεταξύ της Επιτροπής και της Γαλλίας προκειμένου να συναφθεί ενδεχομένως σύμβαση ανάθεσης για την εφαρμογή της εναλλακτικής λύσης για την ανάπτυξη του SIS II (SIS 1+RE).

Τον Ιούνιο και τον Νοέμβριο του 2009 τα συμπεράσματα του Συμβουλίου ανέφεραν ότι, σε περίπτωση που οι δοκιμές του σημείου αναφοράς δείξουν ότι δεν τηρούνται οι απαιτήσεις, το Συμβούλιο διαθέτει δύο μήνες για να αποφασίσει με βάση λεπτομερή χρηματοοικονομικά και συμβατικά στοιχεία εάν θα καλέσει την Επιτροπή να σταματήσει το παρόν σχέδιο SIS II και θα συνεχίσει την ανάπτυξη του SIS II με βάση εναλλακτική τεχνική λύση.

Η γαλλική κυβέρνηση υπογράμμισε ότι η διαπραγματευθείσα σύμβαση για την αντικατάσταση των άνευ αντικειμένου στοιχείων του παρόντος SIS 1+ (και που ενδεχομένως μπορεί να παραταθεί για το SIS 1+RE) δεν θα μπορεί να εφαρμοστεί πέραν του Σεπτεμβρίου 2010. Συνεπώς, αν δεν ενεργοποιηθεί λόγω του αποτελέσματος της δοκιμής του πρώτου σημείου αναφοράς, δεν θα υπάρχει κανένα σχέδιο έκτακτης ανάγκης για τη δοκιμή του δεύτερου σημείου αναφοράς. Το σημείο αυτό καταγράφηκε στα συμπεράσματα του Συμβουλίου ΔΕΥ του Απριλίου 2010.

Βασικό στοιχείο τυχόν ανάθεσης στη Γαλλία ήταν η έκδοση των νομοθετικών προτάσεων για την τροποποίηση των πράξεων μετάβασης ώστε να εξασφαλίζεται η απαιτούμενη νομική ευελιξία για την ανάπτυξη του SIS II μέσω ενός εναλλακτικού τεχνικού σεναρίου. Ο στόχος αυτός επιτεύχθηκε στις 3 Ιουνίου 2010 με την έκδοση δύο κανονισμών του Συμβουλίου, οι οποίοι άρχισαν να ισχύουν στις 25 Ιουνίου 2010[2]. Σε αυτή τη βάση, η Επιτροπή και η Γαλλία αποφάσισαν να καθορίσουν τις απαραίτητες συμβατικές ρυθμίσεις για την εξασφάλιση σχεδίου έκτακτης ανάγκης για τη δοκιμή του δεύτερου σημείου αναφοράς.

2.4. Προετοιμασίες για την έναρξη λειτουργίας

Η βελτίωση των απαιτήσεων επικεντρώθηκε στον καθορισμό τους ώστε στο πλαίσιο εφαρμογής του σχεδίου οι ανάγκες να μη εξελίσσονται συνεχώς.

Το βασικό πρόβλημα είναι η ικανότητα του συστήματος. Οι αρχικές προδιαγραφές προέβλεπαν τη διαχείριση 15 εκατομμυρίων καταχωρήσεων, οι οποίες έφθαναν με την πάροδο του χρόνου τα 22 εκατομμύρια. Λόγω της αύξησης του αριθμού των κρατών μελών που χρησιμοποιούν το SIS και της εντατικής χρήσης του συστήματος από τις αρμόδιες αρχές σε εθνικό επίπεδο, τον Ιανουάριο του 2010 το ισχύον σύστημα περιλάμβανε πάνω από 31 εκατομμύρια καταχωρήσεις. Οι μετέχοντες σε διάφορα εργαστήρια συμφώνησαν ότι το μέγεθος του SIS II όταν τεθεί σε λειτουργία ενδέχεται σύμφωνα με τις εκτιμήσεις να φθάσει τα 52 εκατομμύρια καταχωρήσεις. Κατά συνέπεια, συμφωνήθηκε ότι η ικανότητα του συστήματος όταν τεθεί σε λειτουργία θα πρέπει να είναι 70 εκατομμύρια καταχωρήσεις και ότι το SIS II θα πρέπει να δοκιμαστεί ως προς την ικανότητα να φθάσει τα 100 εκατομμύρια καταχωρήσεις, χωρίς να χρειαστούν τεχνικές αλλαγές.

Οι επιπτώσεις της σημαντικής αυτής απόκλισης από τις αρχικές προδιαγραφές συζητήθηκαν σε σχέση με επίπεδα απόδοσης αποδεκτά και σύμφωνα με τις ανάγκες της αγοράς σε σύγκριση με τα ερωτήματα στο σύστημα και τις συναλλαγές που απαιτούν τη δημιουργία, επικαιροποίηση ή διαγραφή καταχωρήσεων. Επιπλέον, ερευνήθηκε η ικανότητα του κεντρικού SIS II να διαχειρίζεται τον μεγαλύτερο αυτό όγκο και υποβλήθηκαν προτάσεις.

Άλλες συζητήσεις είχαν ως θέμα τις προτεραιότητες των τελικών χρηστών κατά τη στροφή από την κεντρική μονάδα στην εφεδρική κεντρική μονάδα σε περίπτωση που προκύψει σοβαρό πρόβλημα στον κύριο τόπο εγκατάστασης του κεντρικού SIS II. Και πάλι, οι μετέχοντες βρήκαν λύσεις οι οποίες παρουσιάζονται στις συμφωνίες σχετικά με τα επίπεδα εξυπηρέτησης.

Αποτέλεσμα των εντατικών εργασιών για τον καθορισμό των απαιτήσεων ήταν να εξετάσει η επιτροπή SISVIS, στις 26 Μαΐου, την ενημερωμένη εκδοχή των απαιτήσεων του συστήματος και τις γενικές γραμμές του συνολικού χρονοδιαγράμματος για το SIS II. Η έναρξη λειτουργίας του SIS II προβλέπεται τώρα για το πρώτο τρίμηνο του 2013.

Η Επιτροπή ενημέρωσε το Συμβούλιο σχετικά με το νέο χρονοδιάγραμμα στη σύνοδο του Συμβουλίου ΔΕΥ της 3ης-4ης Ιουνίου 2010. Το συνολικό χρονοδιάγραμμα αποτέλεσε τη βάση για την προσθήκη νέας προθεσμίας (31 Μαρτίου 2013) στην πρόταση τροποποίησης των νομικών πράξεων που διέπουν τη μεταφορά από το SIS 1 + στο SIS II («τα μέσα για τη μετάβαση»). Όσον αφορά τη δημοσιονομική εκτίμηση, η Επιτροπή δήλωσε στο Συμβούλιο ότι πρόθεσή της ήταν να διατηρήσει τα έξοδα στο πλαίσιο των κονδυλίων του προϋπολογισμού για το SIS II που εγκρίθηκαν στις παρούσες δημοσιονομικές προοπτικές (2007-2013).

Η Επιτροπή θα ολοκληρώσει τη συμβατική κάλυψη που είναι απαραίτητη για την έναρξη λειτουργίας του συστήματος.

Πρέπει να σημειωθεί ότι η διαδικασία αυτή επανεξέτασης των απαιτήσεων δεν τροποποίησε τις βασικές υποχρεώσεις που απορρέουν άμεσα από τις νομικές πράξεις για το SIS II.

2.5. Προετοιμασίες για τη μετάβαση

Ο κανονισμός[3] και η απόφαση[4] του Συμβουλίου που διέπουν τη μετάβαση από το SIS 1+ στο SIS II (πράξεις μετάβασης) ορίζουν τα καθήκοντα και τις ευθύνες της Επιτροπής και των κρατών μελών για την προετοιμασία της μετάβασης αυτής, καθώς και την περαιτέρω ανάπτυξη και δοκιμή του SIS II. Δεδομένου ότι οι νομικές αυτές πράξεις προβλέπουν ημερομηνία λήξης της ισχύος τους την 30ή Ιουνίου 2010, η Επιτροπή κατέθεσε προτάσεις για την τροποποίησή τους, προκειμένου κυρίως να παραταθεί η προθεσμία για τη μεταφορά των δεδομένων από το SIS 1+ στο SIS II. Κατόπιν τούτου, στις 3 Ιουνίου 2010, εκδόθηκαν ο κανονισμός 541/2010 του Συμβουλίου για την τροποποίηση του κανονισμού (ΕΚ) αριθ. 1104/2008 σχετικά με τη μετάβαση από το Σύστημα Πληροφοριών Σένγκεν (SIS 1+) στο Σύστημα Πληροφοριών Σένγκεν δεύτερης γενιάς (SIS II)[5] και ο κανονισμός (ΕΕ) αριθ. 542/2010 του Συμβουλίου[6] για την τροποποίηση της απόφασης 2008/839/ΔΕΥ σχετικά με το ίδιο θέμα.

Σύμφωνα με τα συμπεράσματα του Συμβουλίου ΔΕΥ της 4ης-5ης Ιουνίου 2009, οι κανονισμοί αυτοί:

- Επισημοποιούν το GPMB (Διοικητικό Συμβούλιο Συνολικού Προγράμματος)·

- Εξασφαλίζουν νομική ευελιξία για εναλλακτικό τεχνικό σενάριο·

- Ορίζουν ότι τα μέσα για τη μετάβαση « λήγουν την ημερομηνία που ορίζει το Συμβούλιο… και εν πάση περιπτώσει το αργότερο στις 31 Μαρτίου 2013 ή στις 31 Δεκεμβρίου 2013 σε περίπτωση μετάβασης σε εναλλακτικό τεχνικό σενάριο… »

2.6. Δίκτυο SIS II

Το σχέδιο SIS II περιλαμβάνει την παροχή ενός εκτεταμένου δικτύου επικοινωνιών που ανταποκρίνεται στις απαιτήσεις διαθεσιμότητας, ασφάλειας, γεωγραφικής κάλυψης και επιπέδου υπηρεσιών, ώστε να μπορούν τα εθνικά και κεντρικά συστήματα να επικοινωνούν μεταξύ τους.

Στο τέλος Μαΐου, η Επιτροπή αποφάσισε να αναστείλει προσωρινά τις εφεδρικές τοπικές εθνικές διεπαφές. Οι εφεδρικοί τόποι αυτοί είναι προαιρετικοί. Χάρη στο νέο σχέδιο χρονοδιαγράμματος του σχεδίου μπόρεσαν να περιοριστούν τα έξοδα του δικτύου. Τα κράτη μέλη ενημερώθηκαν σχετικά με το μέτρο αυτό. Οι τόποι αυτοί θα ενεργοποιηθούν εκ νέου σε μεταγενέστερο στάδιο, πριν τεθούν σε λειτουργία.

Κατά την περίοδο που καλύπτει η παρούσα έκθεση δημιουργήθηκαν επιτυχώς οι συνδέσεις στο δίκτυο s-TESTA του SIS II για τη Βουλγαρία, εντός της προθεσμίας και στο πλαίσιο του προϋπολογισμού.

2.7. Επιχειρησιακή διαχείριση

Κατά τη διάρκεια της μεταβατικής περιόδου μεταξύ της έναρξης λειτουργίας του SIS II και της σύστασης φορέα για τη μακροπρόθεσμη επιχειρησιακή διαχείριση των μεγάλων πληροφοριακών συστημάτων στον τομέα της δικαιοσύνης, της ελευθερίας και της ασφάλειας (περιλαμβανομένου του SIS II), η Επιτροπή θα είναι υπεύθυνη για την επιχειρησιακή διαχείριση του SIS II.

Οι προετοιμασίες για διετή παράταση της σύμβασης με τις γαλλικές αρχές σχετικά με την υποδομή και τα γραφεία ευρίσκονται στο τελικό στάδιο[7]. Στο πλαίσιο της σύμβασης υπηρεσιών για την πρόσληψη και την κατάρτιση, οι γαλλικές αρχές προσέλαβαν προσωπικό για τη λειτουργία των συστημάτων που δημιούργησε η Επιτροπή. Βασική προτεραιότητα αποτελεί η ολοκλήρωση των διαπραγματεύσεων με τη Γαλλία σχετικά με το συμβατικό πλαίσιο που θα διέπει τα επιχειρησιακά καθήκοντα κατά τη διάρκεια της μεταβατικής περιόδου. Άλλη προτεραιότητα αποτελεί η επιδίωξη συμφωνίας με τη Γαλλία όσον αφορά τις ρυθμίσεις ανάθεσης αρμοδιοτήτων για τη συνέχιση της ανάπτυξης με βάση τη λύση SIS 1+RE, εφόσον απαιτηθεί η λύση αυτή.

Οι αρχικές προτάσεις για νομοθετική δέσμη σχετικά με την ίδρυση οργανισμού ΤΠ[8] αντικαταστάθηκαν, τον Μάρτιο 2010, από αναθεωρημένη πρόταση κανονισμού[9], η οποία λαμβάνει υπόψη τις αλλαγές που επέφερε η συνθήκη της Λισαβόνας. Οι διαπραγματεύσεις γι’ αυτές τις προτάσεις συνεχίζονται στα προπαρασκευαστικά όργανα του Συμβουλίου και του Ευρωπαϊκού Κοινοβουλίου, με στόχο την έκδοσή τους πριν από το τέλος του 2010.

2.8. Ασφάλεια και προστασία δεδομένων

Μετά τα θέματα που έθεσαν ορισμένα κράτη μέλη, η Επιτροπή εκπόνησε μελέτη σχετικά με την πρόσβαση σε μη κρυπτογραφημένα δεδομένα, η οποία μπορεί να γίνεται μόνο στο ασφαλές περιβάλλον του επιχειρησιακού κέντρου δικτύου της Μπρατισλάβα. Σχεδιάστηκαν διάφορα σενάρια για τα οποία ζητήθηκε η γνώμη των κρατών μελών. Μεταξύ των επιλογών ήταν η προσθήκη δεύτερου στρώματος κρυπτογράφησης, καθώς και μια σειρά από συμπληρωματικά οργανωτικά μέτρα. Τα κράτη μέλη δεν μπόρεσαν να συμφωνήσουν σχετικά με το καταλληλότερο σενάριο. Σύμφωνα με παρατήρηση που διατυπώθηκε, η προσθήκη δεύτερου στρώματος κρυπτογράφησης θα είναι δαπανηρή και χρονοβόρα. Επιπλέον, θα πρέπει να εκτιμηθεί ο ενδεχόμενος αντίκτυπος στη σταθερότητα και αποδοτικότητα του δικτύου.

Η Επιτροπή οργάνωσε δύο επισκέψεις εμπειρογνωμόνων των κρατών μελών στο επιχειρησιακό κέντρο δικτύου. Οι εμπειρογνώμονες σχολίασαν θετικά την εσωτερική οργάνωση και ασφάλεια του κέντρου και διατύπωσαν ορισμένες συστάσεις. Η Επιτροπή θα παρακολουθεί προσεκτικά την εφαρμογή αυτών των συστάσεων και θα οργανώσει και άλλες διαβουλεύσεις, εάν χρειαστεί.

Στις 4 Μαΐου 2010 η Επιτροπή εξέδωσε το σχέδιο ασφαλείας για το SIS II το οποίο θα καλύπτει την ασφάλεια του SIS II κατά τη μεταβατική περίοδο, μέχρι να συσταθεί ο οργανισμός ΤΠ[10].

3. Διαχείριση

3.1. Δημοσιονομικές επιπτώσεις

Μέχρι το τέλος της περιόδου αναφοράς, οι συνολικές αναλήψεις υποχρεώσεων του προϋπολογισμού που έγιναν από την Επιτροπή για το σχέδιο SIS II, από το 2002, ανέρχονταν σε 93 987 003 ευρώ. Οι αντίστοιχες συμβάσεις αφορούν μελέτες σκοπιμότητας, την ανάπτυξη του κεντρικού SIS II, τις υπηρεσίες στήριξης και εξασφάλισης της ποιότητας, το δίκτυο SIS II, την προετοιμασία της επιχειρησιακής διαχείρισης στο Στρασβούργο, την ασφάλεια, τις προπαρασκευαστικές εργασίες για τα βιομετρικά στοιχεία και την επικοινωνία.

Από αυτό το ποσό, 55 574 168 ευρώ διατέθηκαν πράγματι μεταξύ του 2002 και του τέλους Ιουνίου 2010. Οι κύριες δαπάνες αφορούσαν την ανάπτυξη (26 500 816 εκατ. ευρώ), το δίκτυο (16 012 711 εκατ. ευρώ) και τις υπηρεσίες στήριξης και εξασφάλισης της ποιότητας (7 192 480 εκατ. ευρώ).

Εφόσον επήλθε συμφωνία σχετικά με τις τελικές επιχειρησιακές απαιτήσεις των κρατών μελών για το σύστημα, η Επιτροπή αρχίζει τις διαπραγματεύσεις με τον κύριο ανάδοχο ανάπτυξης, ώστε να λάβει σαφή ποσά σχετικά με το κόστος των αναγκαίων συμπληρωματικών εργασιών για την ολοκλήρωση του σχεδίου και να συνάψει τις αντίστοιχες συμβάσεις. Κατ’ αυτόν τον τρόπο θα μπορέσει να υποβληθεί στο Συμβούλιο ΔΕΥ του Οκτωβρίου 2010 το αργότερο λεπτομερής προϋπολογισμός για την περίοδο μέχρι την έναρξη λειτουργίας του συστήματος.

Εκτέλεση του προϋπολογισμού |

Από το 2002 έως τον Ιούνιο 2010 | Από τον Ιανουάριο έως τον Ιούνιο 2010 |

Πιστώσεις για αναλήψεις υποχρεώσεων | Πληρωμές | Πιστώσεις για αναλήψεις υποχρεώσεων | Πληρωμές |

Ανάπτυξη | 43 175 733 | 26 500 816 | 0 | 2 240 213 |

Υποστήριξη & εξασφάλιση ποιότητας | 9 399 894 | 7 192 480 | 722 836 | 900 547 |

Δίκτυο | 32 375 954 | 16 012 711 | 5 421 281 | 1 413 447 |

Προετοιμασία της επιχειρησιακής διαχείρισης | 6 124 038 | 4 528 421 | 40 425 | 709 493 |

Ασφάλεια | 869 275 | 217 712 | 0 | 73 803 |

Μελέτες και παροχή συμβουλών | 940 481 | 921 611 | 20 650 | 26 516 |

Εκστρατεία Πληροφόρησης | 33 373 | 33 373 | 0 | 0 |

Έξοδα αποστολών εμπειρογνωμόνων | 1 053 380 | 152 171 | 77 930 | 39 640 |

Λοιπά | 14 874 | 14 874 | 0 | 0 |

ΣΥΝΟΛΟ: | 93 987 003 | 55 574 168 | 6 283 122 | 5 403 657 |

Κατά την περίοδο που καλύπτει η παρούσα έκθεση ποινικές ρήτρες ύψους 390.000 ευρώ, οι οποίες επιβλήθηκαν στον κύριο ανάδοχο ανάπτυξης για τη μη εκτέλεση των λειτουργικών δοκιμών του συστήματος SIS II τον Δεκέμβριο του 2008, συμψηφίστηκαν με πληρωμές για άλλα παραδοτέα στοιχεία.

3.2. Διαχείριση του σχεδίου

3.2.1. Διοικητικό Συμβούλιο Συνολικού Προγράμματος (GPMB)

Η εταιρική σχέση που περικλείει το GPMB υπήρξε ένα από τα βασικά χαρακτηριστικά αυτής της περιόδου. Το GPMB έχει πλέον επισημοποιηθεί με την έκδοση, στις 3 Ιουνίου 2010, των δύο κανονισμών του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς ((SIS II), οι οποίοι άρχισαν να ισχύουν στις 25 Ιουνίου 2010.

Το GPMB συνήλθε ατύπως 21 φορές κατά την περίοδο που καλύπτει η παρούσα έκθεση

3.2.2. Επιτροπή SISVIS (SIS II)

Η Επιτροπή επικουρείται κατά την ανάπτυξη του SIS II από την επιτροπή SISVIS. Πραγματοποιήθηκαν πέντε συνεδριάσεις της επιτροπής SISVIS σχετικά με ζητήματα SIS II κατά την περίοδο μεταξύ Ιανουαρίου και Ιουνίου 2010.

Εκτός από τις τακτικές συνεδριάσεις της επιτροπής SISVIS, οργανώνονται ομάδες εργασίας της επιτροπής και εργαστήρια, στα οποία συμμετέχουν εμπειρογνώμονες των κρατών μελών, για να συζητήσουν λεπτομερή τεχνικά ζητήματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του σχεδίου:

- Η «Συμβουλευτική Ομάδα Δοκιμών» (Test Advisory Group, TAG) γνωμοδοτεί στην επιτροπή SISVIS για θέματα που αφορούν την οργάνωση, την εφαρμογή και την ερμηνεία των δοκιμών. Αυτή η ομάδα συνεδρίασε επτά φορές κατά την περίοδο αναφοράς.

- Το «Συμβούλιο διαχείρισης των αλλαγών» (Change Management Board, CMB) παρέχει συμβουλές για την κατάταξη, τα χαρακτηριστικά και τον ενδεχόμενο αντίκτυπο της διόρθωσης των προβλημάτων που του αναφέρονται. Αυτή η ομάδα εργασίας, η οποία υποβάλλει επίσης έκθεση στην επιτροπή SISVIS, συνήλθε έξι φορές κατά τη διάρκεια της περιόδου αναφοράς.

- Κατά την περίοδο αναφοράς, πραγματοποιήθηκαν δύο εργαστήρια για τη μετάβαση στο SIS II, με σκοπό την παροχή συμβουλών στην επιτροπή SISVIS και τη συνέχιση των δραστηριοτήτων όσον αφορά αυτό το σημαντικό ζήτημα.

3.2.3. Σχεδιασμός και συντονισμός σε εθνικό επίπεδο

Στο πλαίσιο της επιτροπής SISVIS συγκροτείται ομάδα εργασίας που απαρτίζεται από τους εθνικούς διαχειριστές του σχεδίου των κρατών μελών και των χρηστών (national project managers, NPM). Σκοπός αυτών των συνεδριάσεων των NPM είναι η εξέταση λεπτομερών θεμάτων που αφορούν τον σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του σχεδίου. Κατά τη διάρκεια της περιόδου αναφοράς πραγματοποιήθηκαν τέσσερις συνεδριάσεις των NPM.

3.2.4. Συμβούλιο

Η Επιτροπή συμμετέχει στις συνεδριάσεις των προπαρασκευαστικών οργάνων του Συμβουλίου που ασχολούνται με το Σύστημα Πληροφοριών Σένγκεν και στα Συμβούλια των Υπουργών στα οποία το SIS II περιλαμβάνεται στην ημερήσια διάταξη. Σε αυτά τα Συμβούλια, η Επιτροπή υποβάλλει προφορικές εκθέσεις σχετικά με την πρόοδο του σχεδίου SIS II, τους συναφείς κινδύνους και τις προσεχείς σχεδιαζόμενες ενέργειες.

3.2.5. Ευρωπαϊκό Κοινοβούλιο

Σε όλη αυτή την περίοδο, το Ευρωπαϊκό Κοινοβούλιο παρακολούθησε από κοντά τις εξελίξεις. Επίσης είναι πιθανό ότι θα δοθεί συνέχεια στη σύσταση της Επιτροπής Προϋπολογισμών « να διατηρήσει τα κονδύλια που έχουν διατεθεί για τη μετάβαση στο SIS II στο αποθεματικό εν αναμονή της επιτυχούς έκβασης των δοκιμών και συνολικού λογιστικού ελέγχου » κατά την διαδικασία του προϋπολογισμού 2011.

Η Επιτροπή εξακολούθησε να τηρεί ενήμερο το Ευρωπαϊκό Κοινοβούλιο σχετικά με την πρόοδο του σχεδίου SIS II: πραγματοποιήθηκαν τακτικές διμερείς συναντήσεις με μέλη του Ευρωπαϊκού Κοινοβουλίου, εστάλη επιστολή από την Επίτροπο Malmström στον Πρόεδρο της Επιτροπής LIBE του Ευρωπαϊκού Κοινοβουλίου (και στους εισηγητές) μετά από κάθε Συμβούλιο ΔΕΥ κατά το πρώτο εξάμηνο του 2010. Σχετικά με την πρόοδο του σχεδίου SIS II έγιναν παρουσιάσεις στην Επιτροπή LIBE, ιδίως στις 10 Μαΐου.

Τέλος, η Επιτροπή απάντησε σε δύο κοινοβουλευτικές ερωτήσεις σχετικές με το SIS II.

4. Προτεραιότητες για την επόμενη περίοδο αναφοράς

- Ολοκλήρωση των διαπραγματεύσεων με τον κύριο ανάδοχο ανάπτυξης προκειμένου να εξασφαλιστεί ότι η επανεξέταση των απαιτήσεων θα ληφθεί υπόψη στις συμβάσεις·

- κατάρτιση λεπτομερούς συνολικού χρονοδιαγράμματος και λεπτομερούς προϋπολογισμού για την ολοκλήρωση του σχεδίου (με βάση τις προαναφερθείσες διαπραγματεύσεις σύναψης σύμβασης) το αργότερο έως το Συμβούλιο ΔΕΥ του Οκτωβρίου·

- εφαρμογή των τελικών απαιτήσεων για την έναρξη λειτουργίας που συμφωνήθηκαν από τα κράτη μέλη·

- ανάπτυξη της διαδικασίας δοκιμών για τις επανεξετασθείσες απαιτήσεις·

- προετοιμασίες για την έναρξη λειτουργίας·

- συνέχιση των προπαρασκευαστικών εργασιών για την επιχειρησιακή διαχείριση, συμπεριλαμβανομένης της παρακολούθησης των διαπραγματεύσεων σχετικά με τη δέσμη για την ίδρυση οργανισμού ΤΠ και των εσωτερικών προετοιμασιών για τη σύσταση αυτού του οργανισμού.

5. Συμπεράσματα

Κατά τη διάρκεια της παρούσας περιόδου αναφοράς πολλά βασικά στοιχεία συνέβαλαν θετικά στην πρόοδο του σχεδίου. Η επιτυχία της δοκιμής του πρώτου σημείου αναφοράς ήταν αυτή που επέτρεψε κυρίως να σημειωθεί πρόοδος σε πολλούς τομείς, καθώς και η επιβεβαίωση, στο Συμβούλιο ΔΕΥ της 23ης Απριλίου, ότι η ανάπτυξη του SIS II θα συνεχιστεί με βάση το σημερινό σχέδιο SIS II. Η απόφαση αυτή ενισχύθηκε στις 3 Ιουνίου με την έκδοση των δύο κανονισμών που τροποποιούν την προθεσμία έναρξης λειτουργίας. Επιπλέον, ορισμένα ζητήματα που εκκρεμούσαν για μεγάλο χρονικό διάστημα, όπως η ασφάλεια των δεδομένων που διέρχονται από το κέντρο λειτουργίας του δικτύου, σημείωσαν πρόοδο. Στην επίσκεψη αυτού του κέντρου οι εμπειρογνώμονες των κρατών μελών μπόρεσαν να διαπιστώσουν ότι έχουν ληφθεί εκτεταμένα μέτρα για τον περιορισμό των κινδύνων.

Επιπλέον, το Συμβούλιο κάλεσε την Επιτροπή και τα κράτη μέλη να οριστικοποιήσουν σύντομα τις απαιτήσεις του συστήματος προκειμένου να τεθεί σε λειτουργία το SIS II. Κατά την παρούσα περίοδο αναφοράς η συνεργασία ήταν εντατική και αποδοτική, και επικράτησε εποικοδομητική ατμόσφαιρα, η οποία επέτρεψε στους εμπειρογνώμονες της Επιτροπής και των κρατών μελών να επανεξετάσουν τις απαιτήσεις για την έναρξη λειτουργίας. Οι λεπτομερείς συζητήσεις για το θέμα αυτό πραγματοποιήθηκαν κυρίως στο Διοικητικό Συμβούλιο Συνολικού Προγράμματος το οποίο επισημοποιήθηκε στο πλαίσιο των προαναφερθέντων κανονισμών.

Σκοπός της επικαιροποίησης των απαιτήσεων είναι να σημειωθεί πρόοδος για την έναρξη λειτουργίας του SIS II, συμπεριλαμβανομένης της ενσωμάτωσης της δοκιμής του δεύτερου σημείου αναφοράς στη δέσμη δοκιμών που καθορίστηκε για τον εξορθολογισμό της ανάπτυξης του σχεδίου SIS II.

Το Συμβούλιο ΔΕΥ ζήτησε επίσης νέο συνολικό χρονοδιάγραμμα και λεπτομερή δημοσιονομική εκτίμηση. Στο Συμβούλιο του Ιουνίου, η Επιτροπή τόνισε ότι κατά τη διάρκεια του καλοκαιριού θα συνεχίζονταν λεπτομερείς διαπραγματεύσεις με τον κύριο ανάδοχο ώστε να μπορέσουν να ενσωματωθούν οι επανεξετασθείσες απαιτήσεις στη σύμβαση για το σχέδιο. Τα αποτελέσματα αυτής της διαδικασίας θα πρέπει να είναι διαθέσιμα για τη σύνοδο του Συμβουλίου ΔΕΥ του Οκτωβρίου 2010.

Παράρτημα I

Συνεδριάσεις της επιτροπής SISVIS (SIS II) και των ομάδων εργασίας

α) Συνεδριάσεις κατά την περίοδο αναφοράς

ΙΑΝΟΥΑΡΙΟΣ 2010 |

14 | Συμβούλιο διαχείρισης των αλλαγών |

5, 14, 21, 28 | Διοικητικό Συμβούλιο Συνολικού Προγράμματος SIS II |

7, 14, 21 | Συμβουλευτική ομάδα δοκιμών |

ΦΕΒΡΟΥΑΡΙΟΣ 2010 |

2, 11, 23, 26 | Διοικητικό Συμβούλιο Συνολικού Προγράμματος SIS II |

24 | Συνεδρίαση «Εθνικών διαχειριστών του σχεδίου» |

25 | Συμβούλιο διαχείρισης των αλλαγών |

24 | Επιτροπή SISVIS (τεχνικό SIS II) |

20 | Επιτροπή SISVIS (SIRENE) |

4, 25 | Συμβουλευτική ομάδα δοκιμών |

ΜΑΡΤΙΟΣ 2010 |

3, 10, 23, 25 | Διοικητικό Συμβούλιο Συνολικού Προγράμματος SIS II |

24 | Συνεδρίαση «Εθνικών διαχειριστών του σχεδίου» |

24 | Επιτροπή SISVIS (τεχνικό SIS II) |

4, 11 | Συμβουλευτική ομάδα δοκιμών |

ΑΠΡΙΛΙΟΣ 2010 |

6, 21 | Διοικητικό Συμβούλιο Συνολικού Προγράμματος SIS II |

14 | Επιτροπή SISVIS (τεχνικό SIS II) |

28 | Συμβούλιο διαχείρισης των αλλαγών |

ΜΑΪΟΣ 2010 |

12, 18, 25 | Διοικητικό Συμβούλιο Συνολικού Προγράμματος SIS II |

26 | Επιτροπή SISVIS (τεχνικό SIS II) |

26 | Συνεδρίαση «Εθνικών διαχειριστών του σχεδίου» |

25/25 | Εργαστήριο μετάβασης / Συμβούλιο διαχείρισης των αλλαγών |

ΙΟΥΝΙΟΣ 2010 |

2, 9, 15, 23 | Διοικητικό Συμβούλιο Συνολικού Προγράμματος SIS II |

26 | Συμβούλιο διαχείρισης των αλλαγών / εργαστήριο μετάβασης |

β) Πρόγραμμα συνεδριάσεων κατά την προσεχή περίοδο αναφοράς

ΙΟΥΛΙΟΣ 2010 |

6, 14, 28 | Διοικητικό Συμβούλιο Συνολικού Προγράμματος SIS II |

15 | Συμβούλιο διαχείρισης των αλλαγών |

15 | Συνεδρίαση «Εθνικών διαχειριστών του σχεδίου» |

15 | Επιτροπή SISVIS (τεχνικό SIS II) |

1,8, 15, 22, 29 | Συμβουλευτική ομάδα δοκιμών |

ΑΥΓΟΥΣΤΟΣ 2010 |

4, 11, 18, 25 | Διοικητικό Συμβούλιο Συνολικού Προγράμματος SIS II |

05, 12, 19, 26 | Συμβουλευτική ομάδα δοκιμών |

ΣΕΠΤΕΜΒΡΙΟΣ 2010 |

1, 8, 15, 22, 29 | Διοικητικό Συμβούλιο Συνολικού Προγράμματος SIS II |

22 | Επιτροπή SISVIS (τεχνικό SIS II) |

22 | Συνεδρίαση «Εθνικών διαχειριστών του σχεδίου» |

23 | Συμβούλιο διαχείρισης των αλλαγών |

2, 9, 16, 23, 30 | Συμβουλευτική ομάδα δοκιμών |

ΟΚΤΩΒΡΙΟΣ 2010 |

21 | Συμβούλιο διαχείρισης των αλλαγών |

20 | Συνεδρίαση «Εθνικών διαχειριστών του σχεδίου» |

20 | Επιτροπή SISVIS (τεχνικό SIS II) |

27 | Επιτροπή SISVIS (SIRENE) |

7, 14, 21, 28 | Συμβουλευτική ομάδα δοκιμών |

6, 13, 20, 27 | Διοικητικό Συμβούλιο Συνολικού Προγράμματος SIS II |

ΝΟΕΜΒΡΙΟΣ 2010 |

3, 10, 17, 24 | Διοικητικό Συμβούλιο Συνολικού Προγράμματος SIS II |

18 | Συνεδρίαση «Εθνικών διαχειριστών του σχεδίου» |

18 | Επιτροπή SISVIS (τεχνικό SIS II) |

17 | Συμβούλιο διαχείρισης των αλλαγών / εργαστήριο μετάβασης |

4, 11, 18, 25 | Συμβουλευτική ομάδα δοκιμών |

ΔΕΚΕΜΒΡΙΟΣ 2010 |

1,8, 15, 22 | Διοικητικό Συμβούλιο Συνολικού Προγράμματος SIS II |

16 | Συνεδρίαση «Εθνικών διαχειριστών του σχεδίου» |

16 | Επιτροπή SISVIS (τεχνικό SIS II) |

14 | Εργαστήριο μετάβασης / Συμβούλιο διαχείρισης των αλλαγών |

2, 9, 16 | Συμβουλευτική ομάδα δοκιμών |

[1] Έγγραφο εργασίας των υπηρεσιών της Επιτροπής – Έκθεση σχετικά με τις χρηματοοικονομικές και συμβατικές πτυχές της ανάπτυξης του συστήματος πληροφοριών Σένγκεν δεύτερης γενιάς (SIS II), Βρυξέλλες SEC (2010) 436

[2] Κανονισμός (ΕΕ) αριθ. 541/2010 του Συμβουλίου, για την τροποποίηση του κανονισμού (ΕΚ) αριθ. 1104/2008 σχετικά με τη μετάβαση από το Σύστημα Πληροφοριών Σένγκεν (SIS 1+) στο Σύστημα Πληροφοριών Σένγκεν δεύτερης γενιάς (SIS II) και κανονισμός (ΕΕ) αριθ. 542/2010 του Συμβουλίου για την τροποποίηση της απόφασης 2008/839/ΔΕΥ σχετικά με το ίδιο θέμα.

[3] Κανονισμός (EΚ) αριθ. του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II ), ΕΕ L 299 της 8.11.2008, σ. 1.

[4] Απόφαση 2008/839/ΔΕΥ του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II), ΕΕ L 299 της 8.11.2008, σ. 43.

[5] ΕΕ L 155 της 22.6.2010, σ. 19.

[6] ΕΕ L 155 της 22.6.2010, σ. 23.

[7] Το κεντρικό SIS II και τα συστήματα VIS βρίσκονται στο Στρασβούργο και ο εφεδρικός τόπος κοντά στο Σάλτσμπουργκ στην Αυστρία. Σύμφωνα με τις νομικές πράξεις για το SIS II, πριν από την περίοδο που αφορά η παρούσα έκθεση, η Επιτροπή είχε ήδη συνάψει συμβάσεις υπηρεσιών για την υποδομή, την πρόσληψη και την κατάρτιση, με σκοπό την ανάθεση των καθηκόντων επιχειρησιακής διαχείρισης στις γαλλικές αρχές.

[8] Εγκρίθηκε από την Επιτροπή στις 24 Ιουνίου 2009.

[9] Πρόταση κανονισμού του Ευρωπαϊκού Κοινοβουλίου και του Συμβουλίου (COM/2010/93 τελικό της 19.3.2010.

[10] Απόφαση της Επιτροπής, της 4ης Μαΐου 2010, όσον αφορά το σχέδιο ασφαλείας για το κεντρικό SIS II και την επικοινωνιακή υποδομή (2010/261/ΕΕ)